આજે પણ આશિષની તમામ જવાબદારી બાબુભાઈ ઉપાડે છે. હવે તો આસપાસના લારી-ગલ્લાવાળા પણ મદદરૂપ થાય છે. અગાઉ આશિષ પાસે ઓળખના કોઈ પુરાવા ન હોવાથી તેમણે સ્થાનિક અગ્રણીઓને મળીને જરૂરી દસ્તાવેજો કરાવ્યા. બાદમાં સારામાં સારી ખાનગી સ્કૂલમાં પ્રવેશ અપાવ્યો. પાંચ વર્ષ કરતાં વધુ સમયથી આશિષના ભણતરનો તમામ ખર્ચ બાબુભાઈ અને તેમની આસપાસના લારી-ગલ્લાવાળા લોકો ઉઠાવે છે. બાબુભાઈ મોદન કહે છે, “તે ભણીગણીને સારો માણસ બને તે માટે અમે ઊંચી ફી ભરીને તેને ખાનગી શાળામાં દાખલ કર્યો છે. તેના ટ્યૂશનનો ખર્ચ પણ અમે ઉઠાવીએ છીએ. તે ભણીગણીને પોતાના પગ પર ઊભો રહે એવું અમે ઇચ્છીએ છીએ. તે પોતાના જીવનમાં સારી રીતે ગોઠવાઈ જાય તો અમારી મહેનત સાર્થક થઈ ગણાશે.”